Александър Пушкин
Предчувствие

Превод от руски: Найден Вълчев, —

chitanka.info

Предчувствие[0]

Тъмни облаци наново

скриват моята звезда

и вещаят ми сурово

пак печал и пак беда…

Ще успея ли да бъда

горд във тези тежки дни

и съдбата да пропъдя

като в свойте младини?

Мен живота разгроми ме,

чакам бурите сломен:

може би все още има

бряг спасителен пред мен.

Но съзрял, че помежду ни

гасне всяка светлинка,

бързам, мила, да целуна

твойта ангелска ръка.

Ангел тих и безметежен,

всичко светло си спомни,

обърни се и със нежен

поглед пак ме погледни.

Ще възкръснат, ще изгреят

всички сили във кръвта,

ще усетя, че живеят

гордостта и младостта.

[0] Напечатано в „Северные Цветы“. Стихотворението е написано във връзка с делото за разпространяване на стихове из „Андре Шение“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.